አክራሪነትንና ሽብርተኝነትን በመዋጋት ረገድ ሁሉም ኢትዮጵያዊ በአንድነት ሊነሳ ይገባል፤  ጠቅላይ ሚኒስትር ኃይለማሪያም ደሳለኝ
በዛሬው ዕለት በመስቀል አደባባይ በአስቃቂ ሁኔታ አይ ኤስ በሚል እራሱን በሰየመው የአሻባሪ ቡድን  የተገደሉ ኢትዮጵያንን ለመዘከር በተጠራው ታላቅ ሰላማዊ ሰለፍ ላይ ለተገኙ በመቶ ሺዎች የሚቆጠሩ ዜጎች  ጠቅላይ ሚኒስትሩ  ባስተላለፉት መልዕክት  መላው የአገሪቱ ህዝቦች ምንም ዓይነት ልዩነት ሳይገድባቸው አክራሪነትንና ሽብርተኝነትን በአንድነት መመከት እንደሚገባቸው  ተናግረዋል።አይ ኤስ በሚል ራሱን የሰየመው አሸባሪ ቡድን በስደት ላይ የሚገኙ ሰላማዊ ኢትዮጵያውያን ላይ  የፈጸመው አሰቃቂ ግድያ  በመላው  ሰብዓዊ ፍጡር ላይ የተቃጣ ድርጊት ነው ያሉት ጠቅላይ ሚኒስትሩ ምንም አይነት ሃይማኖታዊ ይዘት የሌለው የጽንፈኞች  ፖለቲካዊ ተግባር ነው ብለዋል ።የኢትዮጵያ ሕዝቦች ለዘመናት ተከባብረውና ተቻችለው በአብሮነትና በአንድነት መቆየታቸውን የገለጹት ጠቅላይ ሚኒስትሩ አንድነታችንን ይበልጥ በማጠናከር  አክራሪነትንና ሽብርተኝነትን በጽናት ለመመከት በህብረት መነሳት ይኖርብናል ብለዋል።እስካሁን መንግሥት ሽብርተኝነት ለመታገል በዋናነት ህዝቡን በማስተባባር ስኬታማ እንቅስቃሴ ስያካሂድ  እንደቆየ የጠቆሙት ጠቅላይ ሚኒስትሩ የአልሻባብን እኩይ ሴራ  ማክሸፍ  የቻለው  የጸጥታ ኃይሉ  ከመላው ህዝቡ ጋር በመቀናጀት በተከናወኑት ተግባራት መሆኑን አስረድተዋል ።እንደ አይ ኤስ በሚል ራሱን የሰየመው አሸባሪ ቡድንና  አልሻባብ የመሰሉ ጽንፈኛ ቡድኖችን ከህዝብ ጋር  በመተባባር  ለመዋጋት መንግሥት ከህዝብና   በመላው ዓለም ሽብርተኝነትን ከሚታገሉ ወገኖች  ጋር  በመሆን ለመታገል  የማይፈነቅለው ድንጋይ እንደማይኖር ጠቅላይ ሚኒስትሩ ገልጸዋል።ኢትዮጵያውያን  በመላው ዓለም ተንቀሳቅሰው የመኖር መብት ቢኖራቸውም በህገ ወጥ መልኩ  ለኑሮ ምቹ ወደ አልሆኑ አገራት በህገወጥ  ደላሎች አማካኝነት  የሚሄዱበት ሁኔታ  በጽኑ መወገዝና  ማክተም እንዳለበትም ጠቅላይ ሚኒስትሩ ተናግረዋል።በአገሪቱ ዜጎች በህገ ወጥ  የሰዎች ዝውውር እንዳይሰደዱ በርካታ  የሥራ  ዕድሎችን በመፍጠር ዜጎችን  ተጠቃሚ እንዲሆኑ የሚያስችል ስራ ተጠናክሮ እንደሚቀጥል የጠቀሱት ጠቅላይ ሚኒስትሩ  በግል ዘርፉና በመንግሥት የሚደረገው የሥራ ፈጠራ በተለያዩ ድጋፎች ይቀጥላል ብለዋል ።በመጨረሻም በሊቢያ አይ ኤስ በሚል እራሱን የሰየመው የአሸባሪ ቡድን አረመኒያዊ ግድያ ሰለባ ለሆኑት ቤተሰቦችና ለመላው የኢትዮጵያ ህዝብ ጠቅላይ ኃይለማሪያም መጽናናትን  ተመኝተዋል።በተያያዘ ሁኔታ  የአዲስ አበባ ከተማ ከንቲባ አቶ ድሪባ ኩማ በበኩላቸው  አይ ኤስ በሚል ራሱን በሰየመው አሸባሪ ቡድን የተፈጸመው  የጭካኔ ግድያ  መላው የአዲስ አበባ ከተማ ነዋሪ ጥልቅ ሃዘን እንደተሰማው ገልጸው ይህንን እኩይ ተግባር   ለመመከት  የፀረ ሽብርና ንቅናቄን ማጠናከር ያስፈልጋል ብለዋል ።አቶ  ድርባ ኩማ አያይዘውም አክራሪነትና ሽብረተኝነትን  ከመዋጋት ጎን ለጎን  ዜጎች  በአገራቸው  በተለያዩ የሥራ ዕድሎች  እንዲሠማሩ ጥረቱ ይቀጥላል ብለዋል።